Document ID: /fineweb-2-swissfilter-quality_10-filterrobots/filtered/01798.jsonl.gz/565

Dr Röbi Gröbeli vo Take it easy Communication het vor Economiesuisse en intressanten Uftrag übercho: Är söu am Schwyzer Vouk klar mache, dass d Chärnchraftwärk glych gäng no di umwäutfründlechschte, sicherschte u günschtigschten Energiequeue sy.
«Üsi Chärnchraftwärk», seit dr Gröbeli, «sy Schwyzer Qualität: wasserdicht, stosssicher, antimagnetisch. Derzue chunnt, dass bi üüs nid glaueret wird. Z Fukuschima – statt dass si d Lehren us Tschernobyl, wo glaueret worden isch, zoge hätte, hei si o d Fukuschima glaueret. Bi üüs hingäge wird nid glaueret u drum sy üsi Chärnchraftwärk sicher, tubelisicher sogar, u we de glych mau öppis sött passiere, was aber gar nid müglech isch, wiu üsi Chärnchraftwärk tubelisicher sy, we de glych mau öppis sött passiere, de nähmet dihr so nes Jodtablettli u d Schiuddrüese blybt nech erhauten, u di Schiuddrüese evoluzioniert mit dr Zyt wider zum ene ganze Mönsch.»
«Säubverständlech», seit dr Gröbeli wyter, «säubverständlich sy o miir vor Economiesuisse füren Usstiig, aber nid scho itz, itz müessen üsi Stromkonzärne noch chli amortisieren u di Chärnchraftwärk sötten o no chli räntieren. Usstyge chöi de vilech d Urgrossching vo üsne Grossching, we üsi Grossching überhoupt no Ching überchöme – hüttzutags, wo mer mit em Schlimmschte müesse rächne wäg däm Choledioxyd, wo d Ärde naa dys naa zur Höu laat la wärde. Wär für d Umwäut isch, isch für d Chärnchraft! O wäg däm radioaktive Ghüder müesse mer üs keni Sorge mache. D Mönschheit wird gäng gschyder, u so wi üsi Generazion d Chärnchraftwärk erfunge het, so erfinge speteri Generazione mit a Sicherheit gränzender Wahrschynlechkeit es Verfahre, wo dä radioaktiv Ghüder dekontaminiert, so dass me nen i de blaue Ghüderseck vor d Chärnchraftwärk use cha steuen oder vilech sogar mit de Chabisstorzen u den Öpfugröibschi cha komposchtiere. Hei mer doch Vertrouen i die, wo nach üüs chöme! Nid jedi Generazion mues meine, si mües aus alei mache.»
«U was mer o nid sötte vergässe», seit dr Gröbeli de no, «we aui Stricke rysse, de chunnt‘s im Ändeffekt uf ds Glychen usen, öb d Mönschheit ar Radioaktivität oder am Choledioxyd z Grund geit. Fyraben isch Fyrabe. Aber mir wei hie nid schwarzmale – mi chönnt ja o säge: Ende gut, alles gut.»
Vermuetlech wäge Lüt wi em Housi Haueter vo Hingerwaudwyu. Dr Housi het scho gäng SVP gwääut. O dr Vatter u dr Grossvatter u dr Urgrossvatter vom Housi hei scho gäng SVP gwääut. Ds Hingerwaudwyu hocke sibe Hächle vor SVP im Gmeindrat. Mi luegt nid über d Gmeind use u weis drum o nid, dass es no angeri Parteie git.
Einisch a mene Sunntigmorgen im letschte Novämber, wo dr Housi mit em Bäri, sym Bärner Senn, i ds Wiudsouwäudli isch ga loufe, trifft er d Heidle Heierli, wo mit em Waudeli, ihrem Daggeli, ungerwägs isch. U wiu d Hüng enang beschnuppere, chöme d Mönschen i ds Gspräch mitenang u reden über d Hüng, u we de über d Hüng aus gseit isch, rede si über ds Wätter, u we de o über ds Wätter aus gseit isch, rede si no übere Bundesrat, u we de o übere Bundesrat aus gseit isch, d Hüng aber gäng no enang beschnuppere, fragt d Heidle dr Housi, was er de o gwääut heig, letschthin bi de Wahle, u dr Housi seit, dänk SVP, was de süsch. U d Heidle seit, si heig lang überleit, öb si di Rote söu wählen oder di Grüene, u de heig si haub rot u haub grüen gwääut, aber nume Froue.
Öb me nöierdings itz o Froue chönn wähle, fragt dr Housi, u d Heidlen antwortet, ja sit 1971, u dr Housi meint, wen er das gwüsst hätt, hätt er äuä o ne Frou gwääut oder vilech sogar zwo, wo chli aaständig usgsäche. U de wott dr Housi no wüsse, öb’s de o no angeri Parteie gäb ussert dr SVP, u d Heidle seit, ja, e ganzi Zylete, d Schwyz syg schliesslech e Demokratie.
U itz seit dr Housi, wen er gwüsst hätt, dass es no angeri Parteie gäb, hätt er ganz sicher en angeri Partei gwääut. Di SVP mit ihrne Milliardären ar Sprütze, wo d Wähler für dumm verchoufi u gäg ihri eigeten Inträsse manipulieri, di hureschyss SVP göng ihm scho lang uf ds Gäder.